‘Kaper’ kom sy moses teë met jong vrouLeigh-Anne Du Plessis. Foto: Facebook Leigh-Anne Du Plessis (26) het Vrydag aan Maroela Media gesê sy het nog nie heeltemal tot verhaal gekom ná die voorval nie. “Ek wil nie uitfreak daaroor nie. Ek is oukei vir nou. Ek sal dalk berading oorweeg as ek oor die ergste skok is.” Du Plessis, ŉ werknemer by Highway Action Sports Arena, was omstreeks 13:00 by ŉ drankwinkel in New Germany om voorraad vir die onderneming te koop. “’n Man van die drankwinkel het my gehelp om die voorraad in my motor te laai en ek het my persoonlike goed op die passasiersitplek gesit en in die motor geklim. Die volgende oomblik was die kaper langs my en het my deur oopgeruk.” Sy vertel die man het haar hardhandig uit die motor probeer pluk, maar sy het verbete teruggeveg. “Ek het hom net geskop en geskree so hard as wat ek kan. Ek het gevoel dat hy my met iets oor die kop slaan, maar het in daardie stadium nie besef dat hy my met ŉ mes bo-op my kop gesteek het nie.” Iemand het die verdagte van haar afgetrek en hy het probeer weghardloop. ŉ Man wat gesien het wat gebeur, het egter die verdagte met sy motor voorgekeer en omstanders kon daarin slaag om hom te vang en terug te neem na die toneel toe. Die polisie is in kennis gestel en hy is op die toneel in hegtenis geneem. Du Plessis is na ŉ hospitaal in Hillcrest geneem waar haar kopwond met steke geheg is. “Toe hy daar sit terwyl die polisie my verklaring afneem, het ek gesien hy het ‘n kruis om sy nek. Ek het hom gevra, wie probeer hy flous? Dink hy Jesus gaan hom red as dit die tipe goed is wat hy doen?” Du Plessis het gesê sy besef haar beserings kon baie erger gewees het. “Ek is gelukkig hy het nie ŉ geweer by hom gehad nie. In daardie oomblik het die adrenalien net ingeskop en ek het terugbaklei. Ek het nie eers daaraan gedink om net my motor aan hom af te staan nie. Dit is ŉ splinternuwe motor en my eerste motor wat ek self gekoop het, so ek het baklei met alles wat ek het,” het sy gesê. Volgens Du Plessis het sy ŉ saak van poging tot moord by die polisie aanhangig gemaak. Die polisie kon egter nie onmiddellik vir kommentaar bereik word nie.